戲畫松柏壁
作者：王當
朝代：宋

paragraphs: 窮山數家聚，官況羈若旅。
冰廳晝日永，眇眇誰與語。
眷彼蒼髯生，結友得新甫。
奮筆寫瑰姿，雙虬見牆堵。
飽霜柯葉老，積日皮骨枯。
上有雲垂天，慘淡閣寒雨。
下有溪潄石，牽牛確絕埃土。
材奇生長艱，根瘦卓立苦。
交柯寒相依，雷陳共然許。
分幹或相避，廉藺馴兩虎。
信非同根生，要是歲寒侶。
衆木猥連林，噲等何足伍。
君看桃與李，穠麗相媚嫵。
情態能幾時，紛紛可堪數。